पाएं अपने शहर की ताज़ा ख़बरें और फ्री ई-पेपरडाउनलोड करें
बेकाबू होते कोरोना से निपटने के लिए सीएम मनोहरलाल ने खुद कमान संभाल रखी है। फरीदाबाद व गुड़गांव की लगातार समीक्षा कर रहे हैं। गुरुवार को सीएम ने डीसी व स्वास्थ्य विभाग के अधिकारियों के साथ वीडियो कांफ्रेंसिंग के जरिए समीक्षा बैठक की।
इस दौरान उन्होंने निर्देश देते हुए कहा कि ऑक्सीजन गैस, दवाइयां और दैनिक उपभोग की वस्तुओं की कालाबाजारी पर हर हाल में अंकुश लगाए जाए। एंबुलेंस के रेट भी डीसी की ओर से निर्धारित किए जाए। मरीजों से निर्धारित रेट ही एंबुलेंस लें। यदि निर्धारित रेट से किसी भी चीज के अधिक लिए जाएं तो संबंधित के खिलाफ सख्त कार्रवाई की जाए।
सीएम ने कहा फरीदाबाद के अस्पतालों में इलाज कराने वालों का पूरा रिकार्ड मेनटेन किया जाए। यह देखा जाए कि इनमें हरियाणा व दूसरे राज्यों के कितने मरीज हैं। साथ ही सामाजिक संगठनों की निगरानी कमेटी बनाकर संक्रमितों का बेहतर इलाज कराने में मदद की जाए। उन्होंने प्राइवेट अस्पतालों में इलाज कराने वाले गरीब मरीजों का खर्च सरकार की ओर से निर्धारित दरों पर ही भुगतान हो। इसके अलावा किसी भी अस्पताल में आक्सीजन की कमी न हो।
सीएम ने वीडियो कांफ्रेंस के माध्यम से डीसी यशपाल यादव व सीएमओ डा. रमेश पूनिया से कहा कि वह जिले में ऑक्सीजन सप्लाई को स्कीम बनाकर निर्बाध रूप से चालू करें। समाजसेवी संस्थाओं तथा अन्य सामाजिक कार्यकर्ताओं के सहयोग से निगरानी समिति बनाकर संक्रमण से ग्रस्त लोगों का उपचार बेहतर तरीके से क्रियान्वयन करें।
सीएम ने कहा प्राइवेट अस्पतालों का डाटा तैयार कर उनके आईसीयू बेड की संख्या सहित अन्य सुविधाएं भी सरकार द्वारा जारी निर्देशों के अनुसार पूरा कराना सुनिश्चित करें । कोविड-19 के उपचार के लिए टोल फ्री नंबर शुरू करें। होम आइसोलेशन में रहने वाले लोगों के लिए चिकित्सा अधिकारियों की टीम को निर्देश दें कि वे लगातार उनके साथ संपर्क में रहें। दवाइयों के बारे समय-समय पर जानकारी देते रहें।
गरीबों के इलाज का खर्च सरकार वहन करेगी
मुख्यमंत्री ने कहा कि सरकार की ओर से बीपीएल परिवारों तथा अन्य गरीब परिवारों के लिए कोरोना संक्रमण से ग्रस्त लोगों के उपचार के लिए प्राइवेट अस्पतालों को भी 1000 रुपए प्रतिदिन प्रति बिस्तर के हिसाब से 7 दिन की राशि मुहैया कराई जाएगी। इसी प्रकार बीपीएल परिवारों को आयुष्मान भारत योजना के तहत 5000 की राशि प्रति बिस्तर 7 दिन तक उपलब्ध कराई जाएगी। होम आइसोलेशन में रहने वाले बीपीएल परिवारों को भी 5000 की राशि प्रति मरीज के हिसाब से सरकार द्वारा सहायता राशि के तौर पर दी जाएगी।
कालाबाजारी पर अंकुश लगाया जाए
सीएम ने कहा एनआरएचएम पोर्टल पर डेलिबेसिज के हिसाब से दिन में पॉजिटिव लोगों का डाटा तीन बार लोड करना सुनिश्चित करें। इसके अलावा जिले में ऑक्सीजन गैस व कोविड-19 की दवाइयों और दैनिक उपभोग की वस्तुओं की कालाबाजारी पर अंकुश लगाना सुनिश्चित करें। एंबुलेंस के रेट भी डीसी की ओर से निर्धारित हो। इसके अलावा जो ऑक्सीजन के टैंकर मंगाए जा रहे हैं वे प्लांट में निर्धारित समय पर खाली कर अगले प्लांट पर समयानुसार पहुंचना सुनिश्चित करें। इस कार्य के लिए पुलिस टीम की ड्यूटी लगाकर निर्धारित समय पर टैंकर अगले आक्सीजन प्लांट में पहुंचाना सुनिश्चित किया जाए।
लॉकडाउन का सख्ती से पालन कराएं
सीएम ने कहा लॉकडाउन की घोषणा के अनुसार लोग जरूरी काम से ही घरों से बाहर निकलें। अन्यथा घरों से बाहर न निकलें। इसके लिए पुलिस व प्रशासन सरकार की ओर से जारी निर्देशों का सख्ती से पालन कराएं। अब ग्रामीण क्षेत्रों में संक्रमण ज्यादा फैल रहा है। इसलिए ग्रामीण क्षेत्र में इसके उपचार को व्यवस्थित ढंग से चालू किया जाए। इसमें ग्राम पंचायतों तथा अन्य सामाजिक संस्थाओं का सहयोग लें।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn